<classify> Kuhama kwa aliyekuwa Meya wa Jiji la Arusha, Kalisti Lazaro kutaka Chama cha Demokrasia na Maendeleo CHADEMA kwenda Chama Chama Mapinduzi CCM, kumezua gumzo kwa vigogo wa chama hicho mkoani hapa.Hata hivyo, wakati madiwani wa Chadema wa Jiji la Arusha wakidai kuondoka kwake hakutaacha pengo ndani ya chama hicho, baadhi ya viongozi wa CCM wamesema Lazaro alichelewa kuhamia katika chama chao ambacho kimewafanyia makubwa Watanzania.Diwani wa Chadema Kata ya Sombetini, Ally Bananga alisema wanamtakia maisha mema ya kisiasa huko alikokwenda ila kuhama kwake hakutakuwa na nyufa zozote ndani ya Chadema kwa kuwa wananchi wa jiji hilo bado wanaikubali Chadema kwa asilimia 100.Bananga alisema binafsi alishtuka kusikia aliyekuwa Meya wa Jiji la Arusha amehamia CCM kwani siku moja kabla ya uamuzi huo, alikuwa naye ila baadaye aliona ni uamuzi wake binafsi hawezi kuingilia.Alisema Chadema katika Jiji la Arusha inakubalika na kamwe haiwezi kuyumba kwa sababu ya mtu mmoja hivyo kuondoka kwake sio pengo kwa chama bali chama kitaendelea kujipanga na kuoimarika zaidi kwa wananchi.Naye Diwani wa Ngarenaro, Issaya Doita alisema Lazaro alishahamia CCM muda mrefu ila juzi aliamua kujitangaza rasmi kwani matendo yake na mitazamo yake haikuwa Chadema toka mwaka 2016.Doita alisema yeye ni Mjumbe wa Kamati ya Fedha na Mipango katika Halmashauri ya Jiji la Arusha alikuwa akiona jinsi alivyokuwa akitoa maamuzi yenye kuonyesha wazi kuwa yuko chama tawala na sio vinginevyo.Mbunge wa Jimbo la Arusha Mjini, Godbless Lema katika akaunti yake ya mitandao ya kijamii aliandika kuwa aliyekuwa Meya wa Jiji la Arusha alihamia CCM toka mwaka 2016 juzi aliamua kutekeleza azma yake.Lema alidai binafsi, viongozi wa juu wa Chadema walikuwa wakijua wazi wakati wowote atatimkia CCM hivyo kuondoka kwa hakukuwashitua sana. Mmoja wa makada wa CCM wa miaka mingi mkoani Arusha, Modesti Meikoki alisema Meya Lazaro amechelewa kujiengua Chadema kwani alikuwa akipoteza muda mwingi kuwa na watu ambao sio waelewa kisiasa.Meikoki alisema kuunga mkono jitihada sio dhambi na kusema ukweli unakuweka salama kisiasa lakini hilo haliko ndani ya Chadema na ndio maana ameshindwa kwenda nao sambamba na kuamua kujiengua.Alisema CCM imepata mtu sahihi kwa wakati sahihi hivyo wanapaswa kumtumia kwa mambo sahihi ya kisiasa kwa lengo laa kuendeleza chama. Mwenyekiti wa UVCCM Mkoa wa Arusha, Omari Lumato alisema akiwa kiongozi wa vijana, amempokea Lazaro kwa uamuzi wake kwa mikono miwili na kuwataka wale waliobaki kufanya hivyo haraka iwezekanavyo kwani chama tawala hakina ubaguzi wa kisiasa.  <topic>: kitaifa 